รัฐบาลไทย-ข่าวทำเนียบรัฐบาล-รองนายกรัฐมนตรี หารือเรื่องการพัฒนางานวิจัยและนวัตกรรม กับหน่วยงานต่าง ๆ ของสหรัฐอเมริกา
วันศุกร์ที่ 26 มกราคม 2561
รองนายกรัฐมนตรี หารือเรื่องการพัฒนางานวิจัยและนวัตกรรม กับหน่วยงานต่าง ๆ ของสหรัฐอเมริกา
รองนายกรัฐมนตรี หารือเรื่องการพัฒนางานวิจัยและนวัตกรรม กับหน่วยงานต่าง ๆ ของสหรัฐอเมริกา
เมื่อวันที่ 25 มกราคม 2561 เวลา 08.30 น. ณ กรุงวอชิงตัน ดีซี สหรัฐอเมริกา พลอากาศเอก ประจิน จั่นตอง รองนายกรัฐมนตรีและรัฐมนตรีว่าการกระทรวงยุติธรรม ในฐานะประธานคณะทํางานในคณะกรรมการนโยบายอวกาศแห่งชาติ ได้เดินทางไปยังสถานเอกอัครราชทูตไทย ณ กรุงวอชิงตัน ดีซี พร้อมด้วยคณะ ประกอบด้วย ผู้ช่วยศาสตราจารย์ ดร.นพปฎล สุนทรนนท์ รองเลขาธิการนายกรัฐมนตรีฝ่ายการเมือง ศาสตราจารย์ ดร.นายแพทย์สิริฤกษ์ ทรงวิไล เลขาธิการคณะกรรมการวิจัยแห่งชาติ รองศาตราจารย์นายแพทย์สรนิต ศิลธรรม ปลัดกระทรวงวิทยาศาสตร์และเทคโนโลยี ดร.วิไลพร เจตนจันทร์ ผู้ทรงคุณวุฒิและคณะอนุกรรมการด้านการปรับระบบงบประมาณวิจัยและนวัตกรรมแบบบูรณาการ สภานโยบายวิจัยและนวัตกรรมแห่งชาติ ดร.สุภัทร จําปาทอง เลขาธิการคณะกรรมการการอุดมศึกษา ดร.ญาดา มุกดาพิทักษ์ รองเลขาธิการ สํานักงานคณะกรรมการนโยบายวิทยาศาสตร์เทคโนโลยีและนวัตกรรมแห่งชาติ และพลอากาศเอก สุรศักดิ์ มีมณี ที่ปรึกษาสถาบันเทคโนโลยีป้องกันประเทศ เพื่อพบกับผู้แทนของบริษัท THEIA GROUP นําโดย พลอากาศเอก Ronald Fogleman ประธานกรรมการ บริษัทฯ ซึ่งเป็นอดีตเสนาธิการทหารอากาศสหรัฐอเมริกา (เทียบเท่าผู้บัญชาการทหารอากาศ) เพื่อรับฟังการบรรยายสรุปการศึกษาโครงการ Thailand Satellites Data Information Processing Center THEIA เกี่ยวกับการดําเนินการร่วมวิจัยและพัฒนาการใช้ประโยชน์จากดาวเทียม THEIA ซึ่งจะเป็นประโยชน์ทางด้านความมั่นคงและเศรษฐกิจ และยังเพิ่มศักยภาพเพื่อรองรับตามนโยบาย Thailand 4.0 ในลักษณะความร่วมมือวิจัยและพัฒนาผ่านทางหน่วยงานวิจัยของไทย
จากนั้นในเวลา 10.15 น. พลอากาศเอกประจิน จั่นตอง ในฐานะรองนายกรัฐมนตรีที่กํากับดูแลกระทรวงพลังงาน พร้อมด้วยคณะและผู้แทนจากหน่วยงานที่เกี่ยวข้องของไทย ได้เดินทางต่อไปยังกรมการพลังงานของสหรัฐอเมริกา (U.S. Department of Energy :DOE) เพื่อหารือและแลกเปลี่ยนข้อมูลกับหน่วยงานในสังกัดของ DOE โดย DOE เป็นหน่วยงานในการสร้างความมั่นคงทางด้านพลังงาน สิ่งแวดล้อม และความท้าทายทางด้านนิวเคลียร์ ด้วยการอาศัยกลไกทางวิทยาศาสตร์และเทคโนโลยีในการแก้ปัญหา มีหน่วยงานในสังกัดประกอบด้วย 10 สํานักงานหลัก และห้องปฏิบัติการระดับชาติอีก 17 แห่ง ในการนี้ได้มีการหารือในเรื่องที่เกี่ยวกับนโยบายการวิจัยและพัฒนาเทคโนโลยีด้านวิทยาศาสตร์และนวัตกรรมสมัยใหม่ เช่น Energy Storage การแลกเปลี่ยนและการฝึกอบรมบุคลากรไทย ภายใต้กรอบระยะเวลา 5 ปี
รวมทั้งเงินการแลกเปลี่ยนข้อมูลการพัฒนางานวิจัยและนวัตกรรมด้านพลังงานทดแทนพลังงานนิวเคลียร์ และการบริหารจัดการข้อมูลในการวิเคราะห์และการแก้ไขปัญหาสิ่งแวดล้อม
ต่อมาในเวลา 13.30 น. คณะของรองนายกรัฐมนตรีฯ ได้เดินทางต่อไปยังสถาบัน National Institute of Standards and Technology ( NIST) ซึ่งเป็นหน่วยงานหลักสังกัดกระทรวงพาณิชย์สหรัฐอเมริกา และเป็นหน่วยงานปฏิบัติการวิจัยวิทยาศาสตร์ในภาครัฐแห่งแรกของสหรัฐอเมริกา ซึ่งมีผลงานสนับสนุนการพัฒนาและผลงานที่มีผลกระทบต่อสังคมเป็นอย่างมาก โดยมี Dr.Walter G. Copan ผู้อํานวยการสถาบันให้การต้อนรับ ซึ่งในการเดินทางไปเยี่ยมชมสถาบันดังกล่าว ได้มีการหารือกันถึงนโยบายการขับเคลื่อนการวิจัยภาครัฐ โดยเฉพาะระบบมาตรวิทยาและเทคโนโลยีของสหรัฐอเมริกา รวมถึงได้หารือเกี่ยวกับโครงสร้างระบบมาตรฐานและห้องปฏิบัติการในระดับวิเคราะห์และการรับรองในระดับประเทศด้วย
* หมายเหตุ วันและเวลาในกําหนดการคือวันและเวลาท้องถิ่นของสหรัฐอเมริกา
....................................................................
กลุ่มประชาสัมพันธ์และเผยแพร่ สํานักโฆษก
ข้อมูลโดย พลอากาศเอก มณฑล สัชฌุกร
โฆษกประจํารองนายกรัฐมนตรี (พลอากาศเอก ประจิน จั่นตอง)